b'\n_START_ARTICLE_\nWilhelm Gustav Johann Carlblom\n_START_PARAGRAPH_\nWilhelm Gustav Johann Carlblom (10. detsember 1820 Harju-Madise \xe2\x80\x93 4. oktoober 1875 Moskva) oli Eesti vaimulik._NEWLINE_Ta l\xc3\xb5petas Peterburis Peetri kirikukooli. Tartu \xc3\xbclikoolis \xc3\xb5ppis ta aastatel 1838\xe2\x80\x931843 \xc3\xb5igusteadust, filoloogiat ja usuteadust. Oli 1844\xe2\x80\x931845 prooviaastal Torma Maarja koguduses Eduard Johann Assmuthi juures. Oli 1844\xe2\x80\x931845 kodu\xc3\xb5petajaks Strykide Pala m\xc3\xb5isas ja Stackelbergide Elistvere m\xc3\xb5isas. Ordineeriti 12. jaanuaril/24. jaanuaril 1847 Peterburis \xc3\xb5petajaks._NEWLINE_Oli aastatel 1847\xe2\x80\x931852 luterlikuks vaimulikuks Bessaraabia sakslaste juures Artsizes (praeguse haldusjaotuse j\xc3\xa4rgi Artsize rajoonis, Odessa oblastis), aastatel 1852\xe2\x80\x931863 oli ta Alatskivi ja Kodavere Mihkli koguduse \xc3\xb5petaja, olles aastatel 1860\xe2\x80\x931863 veel Peterburi Kindralkonsistooriumi assessoriks. Aastatel 1863\xe2\x80\x931875 (introdutseeriti 16. veebruaril/28. veebruaril 1864) oli ta Moskva Konsistooriumi superintendent ja vaimulik asepresident.\n_START_SECTION_\nIsiklikku\n_START_PARAGRAPH_\nTema vanavanaisa Jonas Laurentii Carlblom ja vanaisa Gustav Carlblom olid Noarootsi P\xc3\xbcha Katariina koguduse \xc3\xb5petajad, teine vanavanaisa Joachim Heinrich Dahl oli Kullamaa P\xc3\xbcha Johannese koguduse \xc3\xb5petaja, vanavanavanaisa Andreas Hollming oli Vormsi P\xc3\xbcha Olavi koguduse \xc3\xb5petaja, vanaonu Johannes Carlblom vanem oli T\xc3\xb5stamaa Maarja koguduse \xc3\xb5petaja, isa Peter Carlblom oli Risti koguduse \xc3\xb5petaja, onu Friedrich Carlblom oli Viljandi Pauluse koguduse \xc3\xb5petaja, onu Paul Carlblom oli Tarvastu Peetri koguduse \xc3\xb5petaja, onu Johannes Carlblom oli Noarootsi P\xc3\xbcha Katariina koguduse \xc3\xb5petaja, onu Pauli poeg Oskar Emil Carlblom oli Tahkuranna ja H\xc3\xa4\xc3\xa4demeeste Miikaeli koguduse \xc3\xb5petaja. Tema \xc3\xa4i Andreas Kaspar Friedrich Busch oli Tartu \xc3\xbclikooli usuteaduskonna professor.'